Doložka finančných, ekonomických a environmentálnych vplyvov 
a vplyvov na zamestnanosť

1) Vyčíslenie odhadu dopadov na verejné financie

Prostredníctvom finančného memoranda pre projekt “Zásobovanie južnej časti okresu Veľký Krtíš pitnou vodou“ Európska komisia alokovala finančné prostriedky vo výške 19 600 000 € (70 % celkových oprávnených nákladov), z toho 3 920 000 € z rozpočtového roka 2002, 7 000 000 € z rozpočtového roka 2003, 4 760 000 € z rozpočtového roka 2004 a 3 920 000 € z rozpočtového roka 2006. Celkové oprávnené náklady projektu sú vo výške 28 000 000 €.

Národné spolufinancovanie oprávnených nákladov projektu vo výške 8 400 000 € bolo zabezpečené v nasledovnom rozdelení medzi konečného príjemcu a štátny rozpočet:

Konečný príjemca:								1 400 000 €
Štátny rozpočet (Všeobecná pokladničná správa):				7 000 000 €

V zmysle Pokynov pre hospodárenie s finančnými prostriedkami realizácie programu ISPA, schválených uznesením vlády SR č. 1114/2001 zo dňa 28. 11. 2001, sú neoprávnené náklady projektu financované konečným príjemcom pomoci. 

Stredoslovenská vodárenská spoločnosť a. s. pokryje príslušnú časť spolufinancovania projektu, v zmysle prílohy 2 materiálu, úverom. Alokovanie prostriedkov štátneho rozpočtu pre financovanie projektu na jednotlivé roky je súčasťou prílohy 2 materiálu. 

2) Odhad dopadov na obyvateľov, hospodárenie podnikateľskej sféry

Projekt bude mať nasledujúce ekonomické a sociálne prínosy:
Sociálny prínos
–	Skvalitnenie životnej úrovne obyvateľov v danej oblasti 
–	Realizácia projektu zabezpečí pripojenie cca 20 000 obyvateľov ku spoľahlivému a nezávadnému zdroju vody a zvýši kvalitu a vyrovnanosť dodávok pitnej vody pre cca 20 000 ďalších užívateľov
–	Predchádzanie úmrtiam a ochoreniam ľudí vďaka čistejšej vode
–	Zlepšenie spoľahlivosti zásobovania pitnou vodou
Ekonomický prínos
–	Nárast zamestnanosti vo fáze výstavby
–	Zlepšenia ekonomickej situácie v danom regióne
–	Zvýšenie atraktívnosti regiónu pre podnikanie
–	Zníženie prevádzkových nákladov po realizácii projektu

3) Odhad dopadov na životné prostredie

a) 	Projekt “Zásobovanie južnej časti okresu Veľký Krtíš pitnou vodou” bol vypracovaný v súlade s nasledovnými strategickými dokumentmi v oblasti životného prostredia: 
•	Stratégia, zásady a priority štátnej environmentálnej politiky, ktoré boli schválené vládou SR dňa 7. septembra 1993 uznesením č. 619/1993 a Národnou radou SR dňa 18. novembra 1993 uznesením č. 339/1993 (časť - Ciele štátnej environmentálne politiky - sektor B, bod 1).
•	Národný environmentálny akčný plán (NEAP II)
•	Národná stratégia ISPA – sektor životného prostredia

Uvedený projekt prispeje k implementácii požiadaviek Smernice EK 98/83/EC o kvalite vody pre ľudskú potrebu a bude priamo riešiť zabezpečenie pitnej vody pre 36 obcí, ktoré disponujú vlastnými zdrojmi pitnej vody nespĺňajúcej požiadavky uvedenej smernice EK.

b) 	Projekt spadá pod Prílohu II Smernice 85/337 (97/11). Predkladatelia projektu odovzdali Predbežnú environmentálnu štúdiu ministerstvu životného prostredia, ktoré robilo prešetrenie projektu. Výsledkom bolo, že 20. decembra 2001 ministerstvo životného prostredia rozhodlo, že projekt nebude posudzovaný podľa príslušného slovenského zákona (ktorý implementuje relevantnú legislatívu EÚ), a preto sa žiadne ďalšie hodnotenie nevyžaduje.

4) Odhad dopadov na zamestnanosť

Počas fázy výstavby projektu bude priamo vytvorených 110 pracovných miest. Po ukončení výstavby projektu priamo vznikne 20 pracovných miest zabezpečujúce prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.